หมอโอ๊ค-โอปอล์ แจ้งถูกตัดต่อภาพ โฆษณาสินค้าห่วย
ตำรวจสอบสวนกลางเปิดปฏิบัติการ Mock up Scam สนธิกำลังตำรวจ ปอท.- ปคบ.-ปอศ. ทลายโกดังเก็บสินค้าไม่ได้ มาตรฐานจากจีนกว่า 12,000 ชิ้น ต้นเหตุจาก หมอโอ๊ค ควง โอปอล์ แอบแจ้งความ ถูกเอาภาพไปตัดต่อโฆษณาขายผลิตภัณฑ์แผ่นแปะลดน้ำหนัก สงสัยเป็นสินค้าไม่ได้มาตรฐานอาจเป็นอันตราย ตำรวจเข้าสืบสวนจนรู้จุดซุกซ่อนของกลาง บุกตรวจค้น 3 จุดพบของกลางสากกะเบือยันเรือรบ ทั้งแผ่นแปะลดความอ้วน ครีมทาหน้า เสาอากาศ พัดลม รถบังคับ หุ่นยนต์ ยันไดร์เป่าผม ฯลฯ ดาวตลก สุเทพ สีใส ก็ตกเป็นเหยื่อถูกหลอกขายเสาอากาศมาแล้ว ตำรวจโอ่รู้แล้วขบวนการนี้มีใครบ้าง เตรียมออกหมายจับดำเนินคดีข้อหาฉ้อโกงประชาชนและ พ.ร.บ.คอมฯ,ที่ห้องประชุมใหญ่ บก.ปอท. เมื่อเวลา 09.30 น. วันที่ 15 มิ.ย. พล.ต.ต.ชาญ วิมลศรี รอง ผบช.ก. พล.ต.ต.ศุภเศรษฐ์ โชคชัย ผบก.ปคบ. พ.ต.อ.ธนดล แก้วอุบล รอง ผบก.รฟ.ช่วยราชการ รอง ผบก.ปอท. พ.ต.อ.ศิริวัฒน์ ดีพอ ผกก.กก.3 บก.ปอท. และพ.ต.อ.ชนันนัทธ์ สารถวัลย์แพศย์ ผกก.กก.4 บก.ปคบ. พร้อมหมอโอ๊ค-นพ.สมิทธิ์ อารยะสกุลและโอปอล์-ปาณิสรา อารยะสกุล ภรรยา เอิ้น-ปานระพี รพิพันธุ์ อดีตผู้ประกาศช่อง 3 และนายสิทธิชัย เพชรโมกุล ทนายความ แถลงข่าวเอาผิดเพจเฟซบุ๊กที่เอารูปภาพไปใช้หลอกขายแผ่นแปะลดความอ้วน และเสาอากาศโทรทัศน์ไม่ได้มาตรฐาน ก่อนตำรวจบุกเข้าทลายโกดังเก็บสินค้าที่คาดว่าเป็นของนายทุนจีน,เอิ้น-ปานระพีกล่าวว่า เรื่องนี้เริ่มจากนายสุเทพ สีใส ดาราตลกรุ่นพี่ที่รู้จักกัน สั่งซื้อเสาอากาศที่โฆษณาว่าดูได้ 5,000 ช่องทั่วโลกจากเพจเฟซบุ๊กชื่อ Daydayboom ราคา 800-900 บาท เมื่อวันที่ 27 มี.ค. ก่อนจะส่งเสาอากาศผ่านบริษัทเคอรี่เอ็กซ์เพรสมาให้ช่วงต้นเดือน เม.ย. เมื่อทดลองใช้ปรากฏว่า ไม่สามารถดูได้ 5,000 ช่อง ตามที่โฆษณา พี่เค้าเห็นรูปเอิ้นในโฆษณาเสาอากาศเลยโทร.มาถาม ตนตกใจมาก เพราะคิดว่าโดนเอารูปไปตัดต่อโฆษณาสินค้าไม่ได้คุณภาพและหลอกลวงประชาชนทำให้เสียชื่อเสียง ตนกับนายสุเทพเลยมาแจ้งความตำรวจ บก.ปอท. เมื่อวันที่ 24 เม.ย. เพื่อให้ตำรวจตามจับกุมผู้ต้องหา ไม่งั้นอาจหลอกลวงประชาชนคนอื่นให้หลงเชื่ออีกมาก,ด้านหมอโอ๊ค-นพ.สมิทธิ์เผยว่า ตั้งแต่วันศุกร์ที่ผ่านมา (8 มิ.ย.) มีเฟซบุ๊กชื่อ Daydayboom โพสต์ข้อความขายผลิตภัณฑ์แผ่นแปะร่างกายลดน้ำหนัก ใช้ภาพและชื่อ-นามสกุลจริงของตน รวมถึงตำแหน่งนายแพทย์นำมาประกอบการขาย ใช้คำพูดยืนยัน แอบอ้างรูปว่าเป็นผลิตภัณฑ์ของตน เพื่อย้ำความมั่นใจให้กับสินค้าของเขา เราทั้ง 2 คนไม่มีส่วนเกี่ยวข้อง รวมถึงเพื่อนเราที่หลงเชื่อซื้อสินค้านี้ไปจริง ส่งข้อความมาสอบถามว่า เป็นเรื่องจริงมั้ย แสดงว่ามีการซื้อขายจริง พวกเราเลยไม่อยากนิ่งนอนใจ,หลังจากนั้นค้นหารูปภาพที่เกี่ยวกับผลิตภัณฑ์นี้ เห็นชัดเจนว่ามีการตัดต่อเกิดขึ้น หลายคนอาจสงสัย ภาพนึงเป็นภาพวันที่ตนเปิดตัวพ็อกเกตบุ๊ก แต่เขาเอาผลิตภัณฑ์ไปซ้อนภาพ รวมถึงเอารูปต้นฉบับมาตัดต่อแล้วเอาผลิตภัณฑ์ไปวางไว้บนโต๊ะ ทำแบบมืออาชีพใส่เงาด้วย มีหลายคนที่เป็นผู้เสียหาย ผู้สูงอายุบางท่านไม่ทราบว่าตัดต่อแบบนี้ได้ ถึงเราลงตักเตือนไปแล้ว แต่ยังมีภาพเราลงแทบทุกชั่วโมง แม้แต่รายการโทรทัศน์ก็โดนเอาผลิตภัณฑ์ตัดต่อใส่ลงไป สิ่งที่กลัวที่สุดคือ เป็นมิจฉาชีพที่เป็นมืออาชีพ เราเลยตั้งใจมาเอาผิดให้ถึงที่สุด หมอโอ๊คกล่าว,ด้าน พล.ต.ต.ชาญ วิมลศรี รอง ผบช.ก.กล่าวว่า หลังรับแจ้งว่า มีศิลปินดาราถูกเอารูปไปแอบอ้างโฆษณาขายสินค้าไม่ได้มาตรฐาน สั่งการให้ บก.ปอท. บก.ปคบ. และ บก.ปอศ. สนธิกำลังสืบสวนสอบสวนจนทราบว่า เป็นขบวนการที่นำรูปดารามาแอบอ้าง สั่งให้ดำเนินการตามกฎหมายขั้นเด็ดขาด และใช้ชื่อปฏิบัติการ Mock up Scam,พ.ต.อ.ศิริวัฒน์ ดีพอ เผยว่า หลังทั้ง 3 หน่วย ร่วมกันสืบสวนจนเข้าตรวจค้นโกดังเก็บสินค้า 3 แห่ง พร้อมกันเมื่อช่วงบ่ายวันที่ 14 มิ.ย. จุดแรกคลังสินค้า w3 บริษัท ไทคอนโลจิสติกส์ พาร์ค จำกัด (TPARK) เลขที่ 173/19 หมู่ 9 ต.บางปลา อ.บางพลี จ.สมุทรปราการ จุดสองโกดังเลขที่ 289 ถนนเลียบคลองลำกอไผ่ แขวงลำปลาทิว เขตลาดกระบัง กทม. และจุดสามบริษัท เชินถง เอ็กซ์เพรส (ไทยแลนด์) จำกัด เลขที่ 20-22 ถนนสุทธิสารวินิจฉัย แขวงสามเสนนอก เขตห้วยขวาง กทม. ก่อนยึดสินค้าจาก 3 จุดอาทิ แผ่นแปะลดความอ้วน ครีมทาหน้า เสาอากาศรับสัญญาณโทรทัศน์ พัดลม รถวิทยุบังคับ หุ่นยนต์ต่างๆ และเครื่องเป่าผม ฯลฯ ประมาณ 12,000 ชิ้นมูลค่ากว่า 1 ล้านบาท จึงอายัดสินค้าทั้งหมด,ส่วนผู้กระทำผิดทั้งหมดเจ้าหน้าที่ทราบแล้ว คาดเป็นชาวต่างชาติสัญชาติจีน พวกนี้ทำเป็นขบวนการ ส่วนคนให้เช่าโกดังต้องสอบปากคำว่ามีส่วนรู้เห็นกับการหลอกลวงหรือไม่ หรือแค่ให้เช่า หลังจากนี้จะรวบรวมพยานหลักฐานและตามจับกุมมาแจ้งข้อหานำเข้าข้อมูลอันเป็นเท็จเข้าสู่ระบบคอมพิวเตอร์ ตาม พ.ร.บ.คอมฯมาตรา 14 (1) และข้อหาฉ้อโกงประชาชนเป็นคดีอาญาต่อไป พ.ต.อ.ศิริวัฒน์กล่าว
ตำรวจสอบสวนกลางเปิดปฏิบัติการ Mock up Scam สนธิกำลังตำรวจ ปอท.- ปคบ.-ปอศ. ทลายโกดังเก็บสินค้าไม่ได้ มาตรฐานจากจีนกว่า 12,000 ชิ้น
ข่าวหน้า1,หมอโอ๊ค,โอปอล์,ตัดต่อภาพ,สินค้าไม่ได้มาตรฐาน